דוטונבורי

דוטונבורי (ביפנית: 道頓堀 מבוטא מלעיל) הוא אזור בעיר אוסקה, הידוע כאחד מאזורי התיירות וחיי הלילה העיקריים של העיר, המשתרע לאורך תעלה באותו שם. מבחינה היסטורית הרובע נחשב לרובע תיאטרון, אך עם השנים הפך לאזור של חיי לילה ובידור המאופיינים באווירה אקסצנטרית ובשלטי חוצות גדולים ומוארים. אחד המאפיינים הבולטים ביותר באזור הוא שלט חוצות מואר של חברת הממתקים גליקו המציג תמונה של אתלט בתנוחת ניצחון, המהווה מוקד משיכה למקומיים ותיירים, ונחשב לאחד מסמלי העיר.

 היסטוריה 
תחילתו של רובע דוטונבורי הייתה בשנת 1612, כאשר מנהל התעלות המקומיות, נריאסו דוטון, החל בבניית התעלה בקצה הדרומי של אוסקה. בשנת 1615, במהלך המצור על אוסקה, הבנייה הופסקה עקב פטירתו של נריאסו במהלך המלחמה. לאחר מותו, יאסוי קוהה והיראנו טוג'ירו המשיכו בבנייה, שהושלמה בספטמבר 1615. האדון החדש של טירת אוסקה, מטסודאיירה טדאקי, קרא לתעלה ולשדרה שלידה דוטונבורי ("בורי" מהמילה "הורי", שפירושה "תעלה").

גרסה שונה, שהתפתחה בהמשך, מייחסת את הקמת התעלה ליאסוי דוטון, שבשנת 1612 החל ביוזמה אישית להרחיב את נהר אומזו הזעיר, בתקווה להגביר את המסחר באזור על ידי חיבור שני ענפי נהר יוקובורי באמצעות תעלה. לאחר שמת במהלך המצור על אוסקה, בן דודו המשיך במלאכה וסיים את בניית התעלה בשנת 1615. הפופולריות של גרסה זו הובילה להקמת אנדרטת אבן לזכרו של יאסוי דוטון בשנת 1915 בקצה הצפוני של ניפונבאשי. אולם בהמשך, בשנת 1965, נקבע במשפט דוטונבורי (道頓堀裁判), שדן בזכות על התעלה כי יאסוי דוטון הייתה למעשה דמות בדיונית, זאת בהתבסס על רישומי משפחת יאסוי מהמאה ה-17.

 התהוות האופי של האזור 
ממוזער|317x317px|השלט הידוע של גליקו
אופיו של דוטונבורי הוגדר בשנת 1621 כאשר ממשלת שוגונות טוקוגאווה קבעה את דוטונבורי כאזור הבידור של אוסקה במסגרת תכנון עירוני. עד לשנת 1662 פעלו בשדרה שישה תיאטראות קבוקי וחמישה תיאטראות בונראקו, וכן תיאטרון בובות מכני בשם טקדה קאראקורי. במשך הזמן נוספו לאזור מסעדות ובתי קפה רבים עבור התיירים ומחפשי הבידור הנוהרים מדי לילה לדוטונבורי.

במהלך השנים, ירידת העניין בבידור מסורתי הובילה לסגירתן של רוב האטרקציות המקוריות של דוטונבורי. מעט התיאטראות שנותרו נהרסו במהלך מלחמת העולם השנייה, כאשר רק תיאטרון אחד, Osaka Shochikuza, שרד.

 פיתוח האזור בשנות ה-60 
בשנות ה-60 החל פרויקט פיתוח מחדש במטרה לשפר את איכות המים בתעלה. אדמות משתי גדות הנהר שוקמו על מנת להגביה את חומות הנהר. בכדי להשיג חלק מהמימון לפרויקט, מחצית מהאדמה המשוקמת נמכרה לבעלי הקרקע הסמוכה לתעלה, כשהחצי השני יועד להיות חגורה ירוקה. בהמשך, צאצאיו של יאסוי קוהה, אחד משני האנשים שהשלימו את התעלה בשנת 1615, הגישו תביעה נגד העיר וממשלות המחוז בטענה לזכויות בעלות על הקרקע שלאורך התעלה. ההליך המשפטי בעניין ידוע כ"משפט דוטונבורי".

 המסעדות באזור 
האזור ידוע במסעדות ידועות רבות. בהקשר זה, ידועה המילה היפנית "קיודורה" (食い倒れ), שמשמעותה היא "להרוס את עצמך, כשתפשוט את הרגל מהוצאות על אוכל", או "לאכול עד שאתה נופל". המילה מגיעה מפתגם רחב יותר, שאומר: "הרוס את עצמך עם אופנה בקיוטו, הרוס את עצמך עם ארוחות באוסקה" (「京都の着倒れ、大阪の食い倒れ), המשקף את הייחודיות באופנה ובאוכל של קיוטו ואוסקה, בהתאמה. מאכלים הקשורים לאוסקה ולקואידאורה הם אוקונומיאקי, טאקויאקי וקיטסונה אודון.
 במדיה 
 המיקום הבדיוני של סוטנבורי, בסדרת משחקי הווידאו Yakuza של סגה, מבוסס על דוטונבורי.
 אחד השלבים במשחק SNK vs. Capcom: The Match of the Millennium מתרחש בדוטונבורי.
 דוטונבורי ואזורים אחרים באוסקה מופיעים במשחק המרוצים אספלט 9.
 האזור מופיע בסרט ג'ון וויק 4.

 קישורים חיצוניים 

 הערות שוליים 

קטגוריה:אוסקה